Armenialilje (*Lilium szovitsianum*) i Shahdag (Şahdağ) nasjonalpark aust i Aserbajdsjan.
Dyr på aserbajdsjanske frimerke frå 2014.
**Aserbajdsjansk natur** forandrar seg etter tilhøva i høglandet og låglandet. Landet har Kaspihavet i aust, fjellkjeda Store Kaukasus og Talysj-fjella i nord og aust og Litle Kaukasus i vest. Elles er mykje av landet slettelandskap med eit nokså tørt klima.

I låglanda og dei lågare delane av fjellandskapet er landskapet steppe eller halvørken. Her finst det dyr som gaselle, sjakal og hyene.

I Lenkoran-regionen og i fjella finst det skog av bøk, eik og furu. Lenger opp i fjella går vegetasjonen over til alpin tundra.
Her lever det kaukasushjort, rådyr, visent, gemse, villsvin, brunbjørn, gaupe og sjeldne leopardar.

Sidan 2003 har landet fått 10 nasjonalparkar: Abşeron, Ağ göl, Altıağac, Gizilaghaj, Göygöl, Hirkan, Samur-Yalama, Şahdağ, Şirvan og Zəngəzur. Det finst også ei rekkje naturreservat, som til saman omfattar rundt 2,5 % av landet.

Karabakh-hesten er eit nasjonalsymbol for landet. Han er knytt til Karabakh-regionen, og reflekterer grasslettene i landet og det tradisjonelle nomadiske livet til aserbajdsjanarar.

Kongeørn held til i fjellområde som Nakhitsjevan. Fuglen er ein gjengangar på frimerke og kort frå Aserbajdsjan.

Pattedyr
--------

Det er registrert 107 pattedyrartar i Aserbajdsjan. Tre av dei er særeigne for landet.

Nokre døme er villgeit, muflon, gemse, aust-kaukasisk steinbukk (*Capra cylindricornis*), vest-kaukasisk steinbukk (*Capra caucasica* syn *Capra caucasica caucasica*), persiagaselle (*Gazella subgutturosa*), brunbjørn, gullsjakal, ulv,steppeulv, stripehyene, jungelkatt (*Felis chaus*), kaukasisk villkatt (*F. silvestris caucasica*) og ei rekkje flaggermusartar, som skimmelflaggermus og brunlangøyre.

Fuglar
------

Fuglar, mellom anna rosenflamingoar, i Shirvan.
Aserbajdsjan har eit rikt fugleliv. Det er registrert 363 fugleartar i landet frå rundt 60 familiar. Rundt 40 % av artane er bufaste i landet, medan 27 % av dei overvintrar her og 10 % vitjar landet under trekk. 

Dei milde vintrane ved Kaspihavet gjer at mange ande- og vadefuglar held til her om vinteren. Andre vitjar sjøen under trekket sitt om våren og hausten.
Det finst også flamingoar, hegrar, pelikanar, svaner, sniper og rapphøner i landet.

Fiskar
------

I Kaspihavet, mindre innsjøar og elvar finst det 97 fiskeartar. 8 er introduserte artar. 
Dei fleste fiskane er anadrome eller halv-anadrome, det vil seia at ung fisk veks opp i saltvatn og vandrar til ferskvassområde for å yngla. Dei viktigaste fiskeslag økonomisk sett er laks, stør og belugastør.

Både størarten *Acipenser stellatus* og belugastør (*Huso huso*) er kritisk truga grunna overfisking.

Anna
----

Det finst 52 reptilartar i Aserbajdsjan, dei fleste i halvørkenområde i Shamakhi og Nakhitsjevan. 

Ein har funne ti amfibieartar.

Galleri
-------

* Hest i Shahdag nasjonalparkHest i Shahdag nasjonalpark
* Saueflokk og fjell ved Shahdag.Saueflokk og fjell ved Shahdag.
* Høgfjell i Shahdag nasjonalparkHøgfjell i Shahdag nasjonalpark
* Fjellsider i ShahdagFjellsider i Shahdag
* Frå Zardab, sør i landet.Frå Zardab, sør i landet.
* Valmuar på Kapaz-fjellet i Litle KaukasusValmuar på Kapaz-fjellet i Litle Kaukasus
* Iris lycotis i Babek rajon i Nakhitsjevan, ein vestleg eksklave.*Iris lycotis* i Babek rajon i Nakhitsjevan, ein vestleg eksklave.
* Våtmark i Shirvan nasjonalparkVåtmark i Shirvan nasjonalpark
* Våtmark i ShirvanVåtmark i Shirvan
* Gaselle i ShirvanGaselle i Shirvan
* Göygöl-sjøenGöygöl-sjøen
* Hettemåse i BakuHettemåse i Baku
* Rutesnok i Hirkan nasjonalparkRutesnok i Hirkan nasjonalpark
* Testudo graeca ibera, ein underart av gresk landskjelpadde, i Mardakan i Baku*Testudo graeca ibera*, ein underart av gresk landskjelpadde, i Mardakan i Baku

Kjelder
-------

1. 1 2 3  Evgeny Dmitrievich Silaev; Edward Allworth (8. oktober 2019). «Azerbaijan. Plant and animal life». *Encyclopædia Britannica*.
2. ↑  Wither, Emily. «Azerbaijan fights to protect horse from extinction». *CNN*. Henta 27. januar 2018.
3. ↑  West Caucasian tur
4. ↑  
«Plante- og dyreliv i Aserbajdsjan». *Store norske leksikon* (på norsk bokmål). 29. oktober 2014.

---

* *Delar av denne artikkelen bygger på «Wildlife of Azerbaijan» frå Wikipedia på engelsk, den 2. mai 2020.*

* *Delar av denne artikkelen bygger på «National parks of Azerbaijan» frå Wikipedia på engelsk, den 2. mai 2020.*

Bakgrunnsstoff
--------------

 Commons har multimedium som gjeld: **Aserbajdsjansk natur**

* Artar i Aserbajdsjan ved iucnredlist.org